༈ རྒྱལ་བ་ལོ་རས་ལ་བསྟོད་པ་གདུང་བའི་ང་རོ། སྨད་འབྲུག་སའི་དྲེག་པ་ཙམ་ཞེས་གྲགས་པའི་བསྟན་པའི་བདག་པོ་རྒྱལ་བ་ལོ་རས་པ་ཞེས་སྙན་པའི་བ་དན་མཚུངས་པ་མེད་པར་བརྐྱང་བ་དེའི་ཞབས་ཀྱི་པདྨོ་ལ་གུས་པས་ཕྱག་འཚལ་ལོ།། གྲགས་པའི་འོད་ཀྱིས་འཇིག་རྟེན་བསིལ་མཛད་ལ། །མཚུངས་མེད་གྲུབ་མཆོག་རྣམས་ཀྱི་ཐིག་ལེའི་དབང་། །ཐུབ་བསྟན་རྒྱ་མཚོ་ཀུན་ཏུ་འཕྱུར་བྱེད་པ། །ལོ་རས་སྨྲ་བའི་ཟླ་བར་གསོལ་བ་འདེབས། །དབུས་འགྱུར་གཞུང་གི་གྲགས་ཆེན་ས་ཞེས་སུ། །ཆེན་པོའི་རིགས་ཀྱིས་སྤྱན་རས་གཟིགས་བསྙེན་པས། །ཁྱོད་རྩལ་ལས་སད་ལོ་བདུན་ལོན་པའི་ཚེ། །ཆོས་རྗེའི་སྤྱན་སྔར་བྱོན་དེར་གསོལ་བ་འདེབས། །རྣམ་ཐོས་སྲས་མཚུངས་འབྱོར་པ་མ་ལུས་པ། །ཐམས་ཅད་སྒྲོལ་མཚུངས་ཆགས་མེད་སྦྱིན་མཛད་ནས། །བཅུ་གསུམ་ལོར་མཚུངས་གྲོགས་བཅས་ཁ་རག་རིར། །སྒྲུབ་པའི་རྒྱལ་མཚན་བསྒྲེངས་དེར་གསོལ་བ་འདེབས། །འཇིག་རྟེན་ཆོས་བརྒྱད་རོལ་མཉམ་འོས་གཟིགས་ནས། །གནམ་མཚོའི་དོ་ལ་ལོ་མང་དཀའ་སྤྱད་མཐར། །རྡོ་རྗེ་ལྟ་བུའི་ཏིང་འཛིན་ཕུལ་ཕྱིན་པ། །རྫུ་འཕྲུལ་གཏེར་གྱིས་བསྟན་ལ་གསོལ་བ་འདེབས།། ཕྲིན་ལས་རིམ་གསུམ་ཤིང་རྟའི་འགྲོས་ཆེན་པོ། །མ་ལུས་འགྲོོ་བ་འདྲེན་པའི་སྟོབས་ཤུགས་ཅན། །སྐྱེས་བུ་གླང་པོའི་ཚོགས་ཀྱི་ཁྱུ་མཆོག་སྤྱིའི། །ཆོས་ཀྱི་འཁོར་ལོ་བསྒྱུར་དེར་གསོལ་བ་འདེབས། །དད་པས་རྣམ་པར་དྲན་པའི་གསོལ་བཏབ་པས། །འདི་ནས་བཟུང་སྟེ་གར་སྐྱེ་ཐམས་ཅད་དུ། །ཁྱོད་བཞིན་ཚུལ་གནས་ཐོས་བསམ་སྒོམ་པའི་ལས། །མཆོག་གིས་འགྲོ་ལ་ཕན་བདེའི་གཉེན་གྱུར་ཅིག ། པདྨ་དཀར་པོས་སྦྱར་བའོ།།